Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet

(forelagt af Kommissionen)

BEGRUNDELSE

Baggrund og politisk kontekst

På grund af vanskeligheden ved at gennemføre en kontinuerlig stikprøveundersøgelse af arbejdsstyrken på samme tidspunkt i alle medlemsstater fastsattes det i artikel 1, stk. 2, i Rådets forordning (EF) nr. 577/1998, at de medlemsstater, der ikke er i stand til at gennemføre en kontinuerlig undersøgelse, kan foretage en årlig undersøgelse, som skal finde sted om foråret.

For øjeblikket har ikke alle medlemsstater truffet de foranstaltninger, der er nødvendige for at sikre gennemførelse af en kontinuerlig undersøgelse inden for rimelige tidsrammer.

I tre omfattende rapporter er der blevet gjort opmærksom på behovet for at sikre og fremskynde overgangen til en kontinuerlig arbejdsstyrkeundersøgelse i alle medlemsstater:

a) Kommissionens rapport til Det Europæiske Råd i Wien (December 1998) om mulighederne for at forbedre sammenligneligheden af statistikker til overvågning og vurdering af gennemførelsen af den europæiske beskæftigelsesstrategi (KOM(1998)698 endelig)

b) Kommissionens rapport til Europa-Parlamentet og Rådet om gennemførelse af Rådets forordning (EF) nr. 577/1998 (vedtaget af Kommissionen og sendt til Europa-Parlamentet og Rådet den 5.1.2001)

c) handlingsplanen om statistikkrav i ØMU, som Rådet godkendte den 19.1.2001.

Både Kommissionens rapport til Europa-Parlamentet og Rådet og handlingsplanen om statistikkrav i ØMU kræver udtrykkeligt en ændring af Rådets forordning (EF) nr. 577/1998.

Virkningen af ikke-gennemførelse af kontinuerlige undersøgelser

Gennemfører nogle medlemsstater ikke en kontinuerlig arbejdsstyrkeundersøgelse, vil det betyde en alvorlig svækkelse af anvendeligheden af arbejdsstyrkeundersøgelserne. Derfor gentager Europa-Parlamentet og Rådet deres anmodning om, at der indføres en kontinuerlig arbejdsstyrkeundersøgelse i alle medlemsstater.

Næste skridt

Som krævet i handlingsplanen om statistikkrav i ØMU vil den foreslåede forordning være en del af en pakke af lovændringer, som skal forelægges Europa-Parlamentet og Rådet i foråret 2001.

2001/0127 (COD)

Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285, stk. 1,

under henvisning til forslag fra Kommissionen [1],

[1] EFT C ,, s..

under henvisning til udtalelse fra Det Økonomiske og Sociale Udvalg [2],

[2] EFT C ,, s..

efter proceduren i traktatens artikel 251 [3], og

[3] EFT C ,, s..

ud fra følgende betragtninger:

(1) I Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet [4] er der fastlagt grundlæggende bestemmelser vedrørende en stikprøveundersøgelse af arbejdsstyrken, som skal levere sammenlignelige statistiske oplysninger om niveauet for samt strukturen og udviklingen i beskæftigelsen og arbejdsløsheden i medlemsstaterne.

[4] EFT L 77 af 14.3.1998, s. 3.

(2) En hurtig gennemførelse i alle medlemsstater af den kontinuerlige stikprøveundersøgelse af arbejdsstyrken, som skal foretages i henhold til Rådets forordning (EF) nr. 577/98, betragtedes som en prioriteret aktion i handlingsplanen om statistikkrav i ØMU, som Rådet godkendte den 19. januar 2001.

(3) Siden Rådets forordning (EF) nr. 577/98 trådte i kraft, er der gået tilstrækkelig lang tid til, at alle medlemsstater har kunnet træffe de foranstaltninger, der er nødvendige for at kunne gennemføre forordningen fuldt ud [5]; det er dog ikke alle medlemsstater, der har truffet sådanne foranstaltninger. Derfor bør den dispensation, som giver medlemsstaterne mulighed for kun at skulle gennemføre en årlig undersøgelse, være tidsbegrænset.

[5] Rapport fra Kommissionen til Europa-Parlamentet og Rådet om "Gennemførelse af Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet", KOM(2000) 895 endelig.

(4) Efter ikrafttrædelsen af Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6], bør der indføres ny procedureregler.

[6] EFT L 184 af 17.7.1999, s. 23.

(5) Forordning (EF) nr. 577/98 bør ændres tilsvarende.

(6) Udvalget for Det Statistiske Program, der blev nedsat ved Rådets afgørelse 89/382/EØF, Euratom [7], som er blevet hørt i overensstemmelse med artikel 3 i denne afgørelse.

[7] EFT L 181 af 28.6.1989, s. 47.

UDSTEDT FØLGENDE FORORDNING:

Artikel 1

I Rådets forordning (EF) nr. 577/98 foretages følgende ændringer:

1. Artikel 1, stk. 2, affattes således:

"Undersøgelsen er en kontinuerlig undersøgelse, som leverer resultater på kvartals- og årsbasis; det er dog muligt for medlemsstater, som ikke er i stand til at gennemføre en kontinuerlig undersøgelse, i en overgangsperiode til og med år 2002 at foretage en årlig undersøgelse, som skal finde sted om foråret."

2. Artikel 8 affattes således:

(1) "Kommissionen bistås af Udvalget for Det Statistiske Program, der blev nedsat ved artikel 1 i Rådets afgørelse 89/382/EØF, Euratom, som er sammensat af repræsentanter for medlemsstaterne, og som har Kommissionens repræsentant som formand.

(2) Når der henvises til nærværende stykke, finder den i artikel 5 i Rådets afgørelse 1999/468/EØF omhandlede forskriftsprocedure anvendelse i overensstemmelse med samme afgørelses artikel 7, stk. 3, og 8.

(3) Det i artikel 5, stk. 6, i Rådets afgørelse 1999/468/EF omhandlede tidsrum er 3 måneder".

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand